**Prishtinë, 9 nëntor 2020**

**Përmbledhja e diskutimeve nga takimi i dytë virtual i Forumit Konsultativ të MPL-së me Organizata të Shoqërisë Civile për vitin 2020**

**Pjesëmarrës:**

**z. Shkëlqim Jakupi – MPL**

**z. Ferdi Kamberi – MPL**

**znj. Shqiponja Vokshi – DEMOS**

**znj. Selvete Dibrani – DEMOS**

**znj. Mirjeta Ademi – KCSF**

**znj. Merita Fehmiu – Peace Corps**

**z. Sadri Rrmoku – Instituti KLGI**

**z. Ngadhnjim Halilaj – D4D**

**z. Bekim Salihu – GAP**

**z. Muhamet Qeriqi – POLIS**

**znj. Arta Sejdiu – D+**

**Kryesuese: znj. Debora Peci – D+**

**Fjala hyrëse**

z. Shkëlqim Jakupi nga Ministria e Pushtetit Lokal filloi takimin duke njoftuar që sipas vlerësimit të Komisionit Evropian, si dhe nga shoqëria civile (Lëvizja FOL), Ministria e Pushtetit Lokal në periudhën Janar-Shtator 2020 ka arritur të implementojë 100% të planit të punës për vitin 2020, përkundër situatës të krijuar nga pandemia. Përveç kësaj, ashtu siç kemi qenë të njoftuar me email, MPL në bashkëpunim me DEMOS-in kanë krijuar vegëzën e posaçme të [Forumit Konsultativ](https://mapl.rks-gov.net/forumi-konsultativ-per-qeverisje-lokale/) në ueb faqen e ministrisë, e cila do të përditësohet në tre gjuhët zyrtare.

**Mundësia e bashkëpunimit të komunave dhe shoqërisë civile me Peace Corps**

Si pikë e parë e takimit ishte shpalosja e mundësisë që ofron Peace Corps në punën e saj me komuna dhe OJQ në Kosovë. Merita Fehmiu, nga kjo organizatë e cila për herë të parë ishte pjesë e këtyre takimeve të forumit, bëri një prezantim informues për veprimtarinë e tyre, qëllimin dhe aktivitetin e organizatës dhe vullnetarëve në kuadër të saj. Si partnerë të deri tanishëm kishin pasur, komunën e Kamenicës, Drenasit, Dragashit, Ferizajt të shoqëruara me organizata lokale në po këto komuna. Ajo nga organizatat pjesëmarrëse në takim që shtrijnë aktivitetin nëpër komuna kërkoi bashkëpunim dhe rekomandim të organizatave tjera lokale në gatishmëri për të përfshirë vullnetarë amerikanë në aktivitetet e tyre për ndihmën nëpër shkolla në mësimin e gjuhës angleze dhe zhvillimin organizativ të komunitetit. Për shkak të situatës së krijuar, vullnetarët nga SHBA-të janë kthyer në vendin e tyre, megjithatë ata janë duke organizuar trajnime online prej të cilave organizatat dhe institucione lokale do të mund të përfitonin.

**Rekomandimet e OJQ-ve për vitin 2019**

z. Ferdi Kamberi, prezantoi raportin me rekomandimet e Organizatave Jo-qeveritare për qeverisjen lokale për vitin 2019. Aty ishin rekomandimet e organizatave që monitorojnë dhe kanë aktivitetet nëpër komuna. Rekomandimet e shkëputura nga publikimet dhe raportet ishin të organizatave: D+, GAP, INPO, Ec Ma Ndryshe, D4D.

Disa nga fushat mbi të cilat këto organizata kishin punuar ishin:

* Ndikimi i mediave dhe tenderëve në fondet e qeverisë në politikat editoriale (D+);
* Ngecjet e komunave në funksionimin e kiosqeve elektronike për ofrimin e shërbimeve administrative (GAP);
* Indeksin e Transparencës Buxhetore të Komunave 2018 (GAP);
* Transparenca dhe e drejta për qasje në dokumente publike në Ferizaj përmes injorimit dhe zbatimit (INPO);
* Pjesëmarrja Publike në Planifikim Hapësinor në Kosovë (Ec Man Ndryshe);
* Analiza Mjedisore e Rajonit të Prizrenit (Ec Man Ndryshe);
* E drejta në informim e komuniteteve jo shumicë (Ec Man Ndryshe);
* Qeverisja e mirë në nivel lokal. Përfaqësimi i qytetarëve në politikë bërje dhe shërbimet publike (D4D);
* Matja dhe vlerësimi i politikave të ri integrimit: Politika të bazuara në dëshmi për të siguruar ri integrim të qëndrueshëm (D4D).

**Sistemi elektronik për raportim në SMPK**

Një prezantim i shkurtër u bë nga znj. Shqiponja Vokshi nga DEMOS, e cila në mënyrë ilustrative shpjegoji rrugëtimin e sistemit elektronik për raportim në SMPK, qëllimi i të cilit është ngritja e kapaciteteve dhe gjithë përfshirja e komunave. Aty u tregua sesi komunat në fillim kishin vështirësi në përdorim për shkak të defekteve në sistem, mirëpo në bashkëpunim me institucione këto probleme janë adresuar. Përparësi e raportimit në SMPK është pamundësia e ngarkimit të dhënave të pasakta nga zyrtarët, gjë që ndihmon në vlerësim sa më të saktë të performancës së komunave.

**Diskutim i hapur**

* Selvete Dibrani nga DEMOStregoi për një raport që ishin duke e finalizuar që prekte çështjet lidhur me udhëzimet administrative, konsultimet publike, qendrat funksionale, komuniteteve të përhershme, etj. Ky raport do të prezantohet në një uebinar, e ku ftoi të marrë pjesë edhe dikush nga ky Forum në të. Ngadhnjim Halilaj nga D4D u përmend në takim si pjesëmarrës potencial meqë si D4D aktualisht ishin duke punuar në një hulumtim në temat e ngjashme.
* Bekim Salihu nga GAP propozoi që në ueb faqe të Ministrisë përveç vegzës së forumit të jetë edhe e bashkëngjitur një me aktivitetet e organizatave. Gjithashtu, përmendi dhe kërkoi nga MPL të angazhohet mbi veprimtarinë dhe mundësinë e pjesëmarrjes të Forumit në Samitin për Qeverisje Lokale Kosovë-Shqipëri.

**Konkluzione**

* Sadri Rrmoku (Instituti KLGI) u zgjedh kryesuesi për takimin e radhës të Forumit;
* Data e mbledhjes së radhës të Forumit do të vendoset në bashkëpunim me MPL-në (ose fundi i Dhjetorit 2020, ose pjesa e dytë e Janarit 2021)
* Në mbledhjes e radhës u propozua të diskutohet Plani i Punës i Forumit për vitin 2021
* Në mbledhjen e radhës të diskutohet edhe përmbajtja e vegëzës së Forumit Konsultativ në ueb faqen e MPL-së
  + Bekim Salihu propozoi që kësaj faqe t’i shtohet butoni i aktiviteteve të Forumit
* Nëse ndonjë organizatë dëshiron të kontaktojë me vullnetarët e Peace Corps, këtë mund ta bëjnë përmes znj. Merita Fehmiu.